Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 19.01.2021

**Αρ. Πρωτ.: 71**

ΠΡΟΣ: κ. Κ. Χατζηδάκη, Υπουργό Εργασίας & Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η άμεση έκδοση προκήρυξης για το σύνολο των θέσεων που εκκρεμούν με το ν. 2643/98**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) η οποία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, των ατόμων με χρόνιες παθήσεις και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας, **με το παρόν έγγραφό της θα ήθελε να θέσει υπόψη σας ένα καίριο και χρονίζον ζήτημα που απασχολεί το χώρο μας και αφορά στην έκδοση προκήρυξης με τις θέσεις του δημόσιου τομέα που εκκρεμούν με το ν. 2643/98 εδώ και 7 χρόνια!**

Σύμφωνα με το ν. 2643/98, το κράτος υποχρεούται να προκηρύσσει σε ετήσια βάση, μέσω του Ο.Α.Ε.Δ, τις θέσεις του άρθρου 3 που αφορούν στο δημόσιο τομέα, για όλες τις κατηγορίες των προστατευομένων του νόμου, στις οποίες συμπεριλαμβάνονται τα άτομα με αναπηρία και οι συγγενείς α΄ βαθμού ατόμων με βαριά αναπηρία.

Παρά το γεγονός ότι τα τελευταία χρόνια έχει συγκεντρωθεί μεγάλος αριθμός θέσεων (πάνω από 2.000) για τον ν. 2643/98 από τις προκηρύξεις που έχουν εκδοθεί μέσω ΑΣΕΠ, οι εν λόγω θέσεις δεν έχουν προκηρυχθεί εδώ και 7 χρόνια και θεωρούμε τεράστια αδικία για τους άνεργους με αναπηρία και τα άνεργα μέλη των οικογενειών τους, να μένουν οι θέσεις που δικαιούνται στα συρτάρια των γραφείων ενώ το ποσοστό της ανεργίας αυξάνεται συνεχώς και με ραγδαίο ρυθμό.

Αξίζει να επισημανθεί ότι η τελευταία προκήρυξη των θέσεων του ν. 2643/98 του δημόσιου τομέα, εκδόθηκε το έτος 2014 μετά από πολλές πιέσεις της Ε.Σ.Α.μεΑ.

Επιπρόσθετα, σύμφωνα με το ν.2643/96, εκτός από τη γενική προβλέπονται και ειδικές προκηρύξεις, για τους τυφλούς τηλεφωνητές και τους τυφλούς δικηγόρους, οι οποίες επίσης δεν έχουν δημοσιευτεί. Χαρακτηριστικά αναφέρουμε ότι η τελευταία ειδική προκήρυξη για τους τυφλούς τηλεφωνητές δημοσιεύτηκε το 2010.

**Κύριε Υπουργέ,**

Ως εκ τούτου, απευθυνόμαστε σε εσάς ναι ζητάμε την παρέμβασή σας για την άμεση προκήρυξη των θέσεων του ν. 2643/98 για το δημόσιο τομέα που εκκρεμούν, καθώς και των θέσεων των ειδικών προκηρύξεων για τους τυφλούς τηλεφωνητές και τους τυφλούς δικηγόρους, λαμβάνοντας υπόψη ότι ο ν. 2643/98 καταργήθηκε πρόσφατα με την ψήφιση του σχεδίου νόμου για τον Εκσυγχρονισμό του συστήματος προσλήψεων στον δημόσιο τομέα και ενίσχυση του ΑΣΕΠ και θα είναι απαράδεκτο και εξοργιστικό αν χαθούν πάνω από 2.000 θέσεις που έχουν δεσμευτεί!

Πιστεύοντας πως θα ανταποκριθείτε θετικά στο προαναφερόμενο ζήτημα, σας ευχαριστούμε εκ των προτέρων.

Αναμένοντας τις ενέργειές σας προς θετική κατεύθυνση.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υφυπουργού παρά τω Πρωθυπουργώ, κ. Άκη Σκέρτσου

- Γραφείο Υφυπουργού Πρόνοιας και Κοινωνικής Αλληλεγγύης, κ. Δ. Μιχαηλίδου

- Γραφείο Γ.Γ. Κοιν. Αλληλεγγύης και Καταπολέμησης της Φτώχειας, κ. Γ. Σταμάτη

- Γραφείο Γ.Γ. Εργασίας, κ. Α. Στρατινάκη

- Πρόεδρο και Μέλη της Διαρκούς Επιτροπής Κοινωνικών Υποθέσεων της Βουλής

- Πρόεδρο και Μέλη της Ειδικής Μόνιμης Επιτροπής Ισότητας, Νεολαίας και

Δικαιωμάτων του ανθρώπου -Υποεπιτροπή για τα θέματα των ατόμων με αναπηρία

της Βουλής

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |